Forsvarets sanitet

Forsvarets sanitet (FSAN) er en sanitetsorganisasjonen som er en fellesavdeling i Forsvaret i Norge, hvor de ansatte er fra både Hæren, Sjøforsvaret og Luftforsvaret. FSAN ledes av sanitetssjefen (sjef FSAN). Sanitetssjefen er Forsvarssjefens rådgiver i sanitet og fagmyndighet for sanitet i Forsvaret. FSAN er også styrkeprodusent av sanitetsenheter. FSAN har hovedkvarter på Sessvollmoen leir i Ullensaker kommune. FSAN har også virksomhet i Oslo, Bergen og en rekke større militærleirer, baser og stasjoner.

Historie 
Saniteten i Forsvaret har en lang historie som i Marinen strekker seg tilbake til 1400-tallet og i Hæren til 1600-tallet. FSAN ble etablert som en egen enhet på utefronten under den andre verdenskrig. FSAN ble opprettet av Forsvarsdepartementet i London med instruks fra 20. august 1941. Den nye organisasjon som ble ledet av en felles sanitetssjef, oberstløytnant Gunnar Johnson, og under denne sjefslægene for Marinen, Flyvåpenet og Hæren, ble effektiv fra årsskiftet 1941/1942. Gunnar Johnson var sjef inntil professor Johan Holst kom fra Sverige til Storbritannia. Holst tiltrådte som Sjef for FSAN 1. november 1941.

I etterkrigstiden var Forsvarets sanitet sentral i utviklingen av militærpsykiatrien og etterhvert også katastrofepsykiatrien som fagområder internasjonalt. Forsvarets sjefpsykiater Arne Sund bygget opp norsk militærpsykiatri til å bli ledende innen NATO og bidro også til etableringen av fagområdet katastrofepsykiatri internasjonalt. Forskningsmiljøet innen militær- og katastrofepsykiatri ble i 1978 organisert som en felles enhet som tilhørte både Forsvarets sanitet og Det medisinske fakultet ved Universitetet i Oslo. Forskningsvirksomheten ble i 2004 innlemmet i NKVTS, mens den kliniske virksomheten ble videreført gjennom Forsvarets sanitet, fra 2015 organisert i Institutt for militærpsykiatri og stressmestring (IMPS).

Sanitetssjefer (Sjef FSAN)
FSAN har hatt følgende sjefer:
 1941 Oberstløytnant i Hæren, spesialist i kirurgi Gunnar Johnson (1895–1957).
 1941–1945 Oberst i Hæren, professor, spesialist i kirurgi Johan Martin Holst (1892–1953). 
 1945–1947 Oberst i Hæren, spesialist i kirurgi Carl Boye Semb (1895–1971).
 1947–1951 Generalmajor  i Hæren, Sten W. Florelius (1905–1995).
 1951–1972 Generalmajor  i Hæren, Torstein Dale (1907–1975).
 1972–1979 Generalmajor  i Hæren, Alv M. Johnsen (1919–1986).
 1979–1984 Generalmajor  i Hæren, Trond H. Kluge (1935–1985).
 1984–1992 Generalmajor i Hæren, spesialist i kirurgi Carl Fredrik Michelet Tidemann (1932–2017)
 1992–1994 Generalmajor i Hæren, spesialist i kirurgi Arvid Stordahl (1948–).
 1994–1999 Generalmajor i Hæren Nils Harald Fagerhaug (1940–2018).
 1999–2007 Generalmajor i Hæren, spesialist i kirurgi Leif Sverre Rosén (1951–).
 2007–2009 Brigader i Hæren, konstituert sjef, spesialist i samfunnsmedisin, Dag Hjelle (1959–).
 2009–2013 Generalmajor i Luftforsvaret, spesialist i psykiatri, John Maxfield Steineger (1960–).
 2013–2018 Kontreadmiral, spesialist i samfunnsmedisin, Jan Knudtzon Sommerfelt-Pettersen (1958–).
 2018– Generalmajor, spesialist i psykiatri, Jon Gerhard Reichelt (1961–).

Organisasjon

Ledelsen 
FSAN ledelse består av sjef FSAN (sanitetssjefen), nestkommanderende (nk) / stabssjef (stsj) og sjefssersjant. Under ledelsen er det fire avdelinger.

Avdelinger 
Direkte under sanitetssjefen ligger følgende avdelinger:  
FSAN Fagavdeling (FSAN FAG).
FSAN Regiment (FSAN REG).
Avdeling for plan, styrkebeskyttelse og operasjoner (PSO).
Avdeling for operativ støtte (AOS).
PSO og AOS utgjør staben i FSAN.

Referanser

Eksterne lenker
 Forsvarets sanitet

Norges forsvar
Sanitet